1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40
Chapter 35
Nabi Musa laju geupeusapat banmandum bansa Israel óh lheueh nyan laju geupeugah, "Nyoe kheueh peurintah TUHAN keugatanyoe banmandum:
2 Na nam uroe geubri lé Gobnyan keu gata meubuet, teuma bak uroe nyang keu tujoh na kheueh uroe keu gata meureuhat, uroe raya nyang geupeukhusos keu TUHAN. Soe nyang meubuet bak uroe Sabat ureuëng nyan teuhuköm maté.
3 Nibak uroenyan gata hana jeuet peuhu apui lam rumoh gata."
4 Nabi Musa geupeugah ubak banmandum bansa Israel, "Meunoe kheueh peurintah TUHAN:
5 Ba kheueh peuseumahan keu TUHAN. Soe nyang meugrak até jih, bah kheueh jipeuseumah méuh, pirak dan peurunggu;
6 ija lineun halôh, ija wol ijo, ungu meunan cit nyang mirah; ija nyang teupeugét nibak bulée kaméng;
7 kulét bubiri agam nyang ka teuboh wareuna mirah; kulét halôh, kayée akasia,
8 minyéuk keu panyöt; meubagoe reumpah keu minyéuk upacara dan keu dupa nyang mangat bée;
9 peumata deulima dan peumata nyang laén keuteuboh tatah nibak bajée efod dan sinutôb dada Imeum Agong."
10 "Banmandum utoh-utoh nyang carông lamkawan gata harôh jiteuka keujijak peugét peue nyang geupeurintah lé TUHAN, atra nyan na kheueh lagée nyoe:
11 Khimah, bubong dan sinutôb jih, ceunawiét dan rungka jih, kayée-kayée meulinteung, taméh pintoe dan keunaleueng jih;
12 Peuto Peujanjian ngon kayée geunulam jih, sinutôb jih dan ija ngon tob jih;
13 meuja ngon kayée geunulam jih, banmandum peuleungkapan jih meunan cit ruti peuseumah
14 gaki panyöt keu ngon peutrang meunan cit deungon mandum peuleungkapan jih, panyöt minyéuk jih;
15 miseubah keu teumpat tot dupa meunan cit ngon kayée geunulam jih, minyéuk upacara, dupa nyang mangat bée; tirée keu pintoe Khimah,
16 miseubah keu teumpat keureubeuen nyang teutot meunan cit deungon kisi-kisi nibak peurunggu, kayée geunulam deungon banmandum peuleungkapan jih; bak ié keuteumpat rhah keunaleueng jih,
17 layeue-layeue keu peulataran, taméh-taméh deungon keunaleueng jih, tirée pintoe geureubang peulataran,
18 patok-patok dan talo keu Khimah dan keu peulataran jih;
19 Peukayan iébadat keu dumna imeum bak watée awak meutugaih nibak Ruweueng Suci dan peukayan khusos keu imeum Nabi Harun dan aneuëk-aneuëk gobnyan."
20 Laju bubena ureuëng Israel nyang na meugumpoi nibak teumpat nyan bubar,
21 dan soe mantong nyang na meugrak até jih, jijak ba peuseumahan keu TUHAN keuteupeu leungkab Khimah TUHAN. Meunan cit awaknyan jiba banmandum nyang teupeureulée keumeu iébadat dan bahan keu peukayan imeum.
22 ">
22 Soe mantong nyang jitem, bahnyan ureuëng agam meunan cit ureuëng inong, jiteuka sira jiba peuto piasan, lagée keurabu, euncien, taloe takue, dan mubagoe rupa piasan méuh keu jipeuseumah ubak TUHAN.
23 Tieb-tieb ureuëng nyan na ija lineun halôh, ija wol ijo, ungu atawa mirah, ija nibak bulée kaméng, kulét bubiri agam nyang ka teuboh wareuna mirah, atawa kulét halôh, jipeuseumah atra nyan.
24 Tieb-tieb ureuëng nyang hase jipeuseumah pirak atawa peurunggu, jiba atranyan keu TUHAN. Meunan cit teuma nyang jipeubuet lé ureuëng-ureuëng nyang na kayée akasia keu ngon keureuja nyan.
25 Bubena ureuëng inong nyang carông ceumeucob jiba beuneueng lineun halôh ngon beuneueng wol ijo, ungu dan mirah nyang ka awaknyan peugét.
26 Meunan cit awaknyan jicob beuneueng nyang teupeugét nibak bulée kaméng.
27 ">
27 Bubena peumimpén jiba peumata deulima dan peumata laén keu teutatah dan nibak efod dan sinutôb dada.
28 Meunan cit awaknyan jiba reumpah-reumpah dan minyéuk keu panyöt, minyéuk upacara dan dupa nyang mangat bée.
29 Banmandum ureuëng Israel deungon galak até jiba peuseumahan awaknyan keu TUHAN dan buet nyang geupeurintah lé TUHAN rot Nabi Musa. TUHAN
30 Óh lheuehnyan Nabi Musa geupeugah ubak bansa Israel, "TUHAN ka geupiléh Bezaleel bin Uri, cucoe Hur, nibak sukée Yehuda
31 dan jianugeurah jihnyan deungon kuasa Gobnyan. Po teu Allah geubri ubak jih ngon peungeurtian, carông meunan cit dan hase geupeubuet lam meubagoe jeuneh karya seuni,
32 keuteupeugét reuncana nyang teupeureulée ubak buet nyang ahli, meunan cit teupeugét nibak méuh, pirak dan peurunggu;
33 keu teuasah batée peumata nyang keuneuk teutatah; keu ngon uke kayée dan keumubagoe rupa karya seuni nyang laén.
34 Keu Bezaleel dan Aholiab, aneuëk Ahisamakh nibak sukée Dan, TUHAN geubri buet nyang carông mangat jipeurunoe keuahlian jihnyan ubak ureuëng laén.
35 Awaknyan geubri buet nyang ahli nibak meubagoe buet nyang jipeubuet lé ahli meu-uke, peurancang, ahli ceumeucob ija lineun halôh, ija wol ijo, ungu dan mirah, dan ija nyang laén. Awaknyan na kheueh peurancang nyang ahli dan hase jipeubuet meubagoe rupa buet.
Wordproject® is a registered name of the International Biblical Association, a non-profit organization registered in Macau, China.